Ashleigh Barty frá Ástralíu, efsta konan á heimslistanum í tennis, tapaði óvænt í fjórðungsúrslitum Opna ástralska meistaramótsins í nótt. Barty var helsta sigurvon heimamanna í Melbourne.
Barty mætti Karolinu Muchovu frá Tékklandi í nótt, en Muchova er 25. á heimslistanum. Barty byrjaði vel og vann fyrsta settið en Muchova svaraði með sigri í næstu tveimur og tryggði sér sigurinn og sæti í undanúrslitum. Þar mætur hún Jennifer Brady frá Bandaríkjunum, sem lagði löndu sína Jessicu Pegula í morgun í þremur settum. Í fjórðungsúrslitum karla vann Rússinn Daniil Medvedev landa sinn Andrey Rublev örugglega í þremur settum. Hann mætir annað hvort Spánverjanum Rafael Nadal eða Grikkjanum Stefanos Tsitsipas í undanúrslitum en viðureign þeirra stendur nú yfir.
16-liða úrslit Meistaradeildar karla í fótbolta hófust í gærkvöldi með tveimur leikjum. Franska liðið PSG fór illa með Barcelona á Nývangi og vann með fjórum mörkum gegn einu. Lionel Messi kom Börsungum yfir en PSG svaraði með fjórum mörkum, þar af þremur frá Kylian Mbappe. Liverpool lagði svo RB Leipzig með tveimur mörkum gegn engu en leikið var í Búdapest þar sem ekki var hægt að leika í Leipzig vegna sóttvarnarreglna í Þýskalandi. Síðari leikir liðanna fara fram 10. mars. Tveir leikir eru í 16-liða úrslitunum í kvöld. Porto tekur á móti Juventus í Portúgal og Sevilla fær Borussia Dortmund í heimsókn til Spánar.
Einn leikur var í úrvalsdeild kvenna í handbolta í gærkvöldi. ÍBV tók á móti HK og vann öruggan sigur með 24 mörkum gegn 18. Þetta var lokaleikurinn í níundu umferð deildarinnar og er ÍBV í 5. sæti með 9 stig en HK í því 7. með 5 stig. Fram og KA/Þór sitja á toppnum með 14 stig. Næst verður leikið í deildinni 27. október þar sem landsliðið kemur saman til æfinga og undirbúnings fyrir undankeppni HM sem fer fram í mars.
Það er nóg um að vera á heimsmeistaramótunum í alpagreinum og skíðaskotfimi í dag. Nú stendur yfir keppni í liðakeppni í samhliða svigi í Cortina á Ítalíu og er bein útsending í gangi frá keppninni á RÚV. Klukkan hálftvö hefst svo bein útsending á RÚV frá keppni í 20 kílómetra skíðaskotfimi karla á HM í Pokljuka í Slóveníu. Báðar útsendingar má einnig sjá á ruv.is og í RÚV-appinu.